

**25/10/2024**

**ΠΡΟΣΚΛΗΣΗ ΠΡΟΣ ΤΟΥΣ ΤΟΠΙΚΟΥΣ ΠΑΡΑΓΩΓΟΥΣ ΕΛΑΙΟΛΑΔΟΥ & ΕΛΑΙΟΤΡΙΒΕΙΑ ΓΙΑ ΝΑ ΣΥΜΜΕΤΑΣΧΟΥΝ ΣΤΙΣ ΔΟΚΙΜΑΣΤΙΚΕΣ ΦΑΣΕΙΣ ΤΟΥ ΕΡΓΟΥ OliveOilMedNet**

Η Περιφέρεια Πελοποννήσου είναι Εταίρος στο έργο με τίτλο: “Mediterranean Network for the Promotion of Sustainability & Authenticity in Olive Oil Sector” και Ακρώνυμο “OliveOilMedNet”, το οποίο συγχρηματοδοτείται από το Πρόγραμμα Euro-MED programme, με στόχο την προώθηση της αειφορίας και αυθεντικότητας στον ελαιοκομικό κλάδο, και παράλληλα την αύξηση του επιπέδου συνεργασίας μεταξύ των σχετικών ενδιαφερομένων και ωφελουμένων.

Συγκεκριμένα, το έργο OliveOilMedNet θα δοκιμάσει μεθόδους και εργαλεία «πιστοποίησης της αυθεντικότητας» και «φιλο-περιβαλλοντικής καλλιέργειας/παραγωγής» στον ελαιοκομικό κλάδο, οι οποίες αναπτύχθηκαν σε προηγούμενα παρόμοια ευρωπαϊκά έργα, προκειμένου να προσαρμοστούν και να αναπτυχθεί μια σειρά από πολύ καινοτόμα και χρήσιμα εργαλεία για τους παραγωγούς ελαιόλαδου, όπως:

* Διαδικτυακή Τράπεζα Δεδομένων Αυθεντικών Ελαιόλαδων"
* Λογισμικό Πιστοποίησης της Αυθεντικότητας
* Οδηγός Επίδειξης της Μεθοδολογίας Αυθεντικότητας
* Μεθοδολογικός Οδηγός Αειφόρου Καλλιέργειας & Παραγωγής Ελαιολάδου
* Μεθοδολογικός Οδηγός Κοινωνικοοικονομικής και Περιβαλλοντικής Αξιολόγησης των προϊόντων ελαιόλαδου
* Κατάλογος Αυθεντικών & «Πράσινων» Προϊόντων Ελαιολάδου
* Πλατφόρμα ηλεκτρονικής δικτύωσης

Με βάση τα ανωτέρω, η Περιφέρεια Πελοποννήσου προσκαλεί τους τοπικούς παραγωγούς ελαιόλαδου και ελαιοτριβεία να συμμετάσχουν στις παρακάτω (2) δοκιμαστικές φάσεις με αντικείμενο:

* την πιστοποίηση της αυθεντικότητας των τοπικών εξαιρετικά παρθένων ελαιόλαδων (Κορωνέικη, Αθηνολιά-Ματσιολιά), με τη συμβολή τους στη συλλογή δειγμάτων ελαιόλαδου και πληροφοριών για την περαιτέρω χημική τους ανάλυση και πιστοποίηση.
* τη χρήση φιλικών προς το περιβάλλον τεχνικών καλλιέργειας και βιώσιμων τεχνολογικών λύσεων σε ελαιώνες και ελαιοτριβεία, με την συμβολή τους στη δοκιμή αυτών των τεχνικών και στη συλλογή σχετικών πληροφοριών.

Οι παραπάνω δοκιμαστικές φάσεις θα υλοποιηθούν με την υποστήριξη του Εργαστηρίου Ελαιόλαδου του ΕΛΓΟ-ΔΗΜΗΤΡΑ, κατά την περίοδο (Νοέμβριος 2024 έως Μάρτιος 2026), καλύπτοντας 2 περιόδους συγκομιδής (2024-25 & 2025-26).

**ΚΡΙΤΗΡΙΑ ΕΠΙΛΟΓΗΣ**

Στα πλαίσια αυτής της πρόσκλησης, τουλάχιστον 10 τοπικοί παραγωγοί ελαιόλαδου και ελαιοτριβεία από τις Περιφερειακές Ενότητες Μεσσηνίας και Λακωνίας θα επιλεχθούν κατά σειρά προτεραιότητας με βάση την ημερομηνία και ώρα υποβολής των αιτήσεων συμμετοχής (FIRST APPLY –FIRST SELECT), με την προϋπόθεση ότι ικανοποιούν τα παρακάτω (3) τρία κριτήρια:

1. παράγουν ΜΟΝΟ-ΠΟΙΚΙΛΙΑΚΑ ΕΞΑΙΡΕΤΙΚΑ ΠΑΡΘΕΝΑ ελαιόλαδα από τις Τοπικές Ποικιλίες (**Κορωνέικη, Αθηνολιά-Ματσιολιά)**
2. Αποδέχονται να διαθέσουν δωρεάν δείγματα ελαιόλαδου και σχετικά δεδομένα κατά τις περιόδους συγκομιδής: 2024-25 και 2025-26, αμέσως μετά την παραγωγή τους.
3. Αποδέχονται να συμμετάσχουν εθελοντικά στην πιλοτική δοκιμή των φιλο-περιβαλλοντικών καλλιεργητικών τεχνικών και μεθόδων παραγωγής που θα προταθούν από το έργο OliveOilMedNet στους ελαιώνες τους ή/και στα ελαιοτριβεία τους.

Οι συμμετέχοντες παραγωγοί ελαιόλαδου θα ωφεληθούν μεταξύ άλλων από:

* Την ΔΩΡΕΑΝ λήψη επίσημου πιστοποιητικού από το ΕΛΓΟ-ΔΗΜΗΤΡΑ μαζί με όλα τα στοιχεία χημικών αναλύσεων των δειγμάτων που θα πραγματοποιηθούν κατά την διάρκεια της δοκιμαστικής φάσης του έργου.
* Την δυνατότητα συμμετοχής σε όλες τις δράσεις προώθησης και προβολής των τοπικών ποικιλιών ελαιόλαδων που θα οργανωθούν από το έργο.

**Σε περίπτωση που ενδιαφέρεστε να συμμετάσχετε παρακαλώ συμπληρώστε και αποστείλετε την συνημμένη Αίτηση Συμμετοχής στην Περιφέρεια Πελοποννήσου email: antiperiferiarxis.messinias@gmail.com μέχρι την Δευτέρα 11/11/2024 το αργότερο.**

Για πρόσθετες πληροφορίες, μπορείτε να επικοινωνήσετε με το αρμόδιο πρόσωπο που έχει ορισθεί από την Περιφέρεια Πελοποννήσου κ. Χαράλαμπο Μπούρα, ( email: [xarismpouras15@gmail.com](mailto:xarismpouras15@gmail.com), τηλ: 6978693746) κάθε εργάσιμη ημέρα από τις 10.00 π.μ. έως τις 14.00 μ.μ.

Ο Αντιπεριφερειάρχης Μεσσηνίας

Ευστάθιος Αναστασόπουλος